Meer as genoeg redes vir die swartgalligheidŉ Jaar is ŉ baie lang tyd in Suid-Afrikaanse rugby. Toe die Springbokke (en ook baie van ons ander spanne op ander vlakke) verlede jaar geploeter het, is ŉ noodsein aan die beamptes uitgestuur: doen tog iets, gryp in om die bloeding te keer. ŉ Tweedaagse noodberaad is verlede jaar in Oktober gehou (en ook ŉ paar opvolgvergaderings) wat tot ŉ paar verfrissende besluite gelei het. Maar wat nou? ♦ Terug na sesde plek op die wêreldranglys vir die Springbokspan, daar waar ons die jaar begin het. ♦ Twee Superrugbyspanne (Cheetahs en Southern Kings) wat hul status verloor het. Hulle speel albei in die Pro14-reeks, waar die Cheetahs hul man staan, maar die Kings skandes maak. Dit laat weer die vraag ontstaan: Het die Cheetahs verdien om uit die Superreeks gegooi te word? ♦ ŉ Nasionale afrigter oor wie se kop daar ŉ swaard hang en wat aan die sogenaamde doemprofete vertel van die vordering wat gemaak is, oor die energie in die Springbokspan, oor hoe goed hulle oefen en voorberei, dat hy tevrede is met die pas afgelope toer, ondanks nederlae van 3-38 teen Ierland en 22-24 teen Wallis. ♦ Hoeveel van die ses Superafrigters het oorgebly? Nollis Marais (Bulls) is gepos, Johan Ackermann (Lions) rig nou by Gloucester af en Gary Gold (Sharks) is ook oorsee by die Amerikaanse nasionale span. Die Cheetahs en Kings speel nie meer Superrugby nie en dus het net Robbie Fleck (Stormers) oorgebly. ♦ Die beleid oor die kies van spelers wat oorsee speel en vir die Bokke in aanmerking mag kom (30 toetse), het nie geslaag nie. Die uittog is nie gekeer nie, want ŉ speler soos Justin Ackerman (geen verbintenis met Johann Ackerman nie) wat net twee wedstryde vir die Westelike Provinsie en vyf keer vir die Goue Leeus gespeel het, slaan ŉ kontrak by Montpellier los. Die slot/flank Wimpie van der Walt speel nou saam met hordes van sy spanmaats in Japan en het onlangs sy buiging vir die nasionale span gemaak. Sekerlik bult sy beursie meer as dié van sy oud-spanmaats. ♦ Die Curriebekerreeks is afgewater met belangrike wedstryde wat op weekdae en vroegmiddag gespeel word. ♦ En toe kry SA Rugby boonop bloedneus toe sy Wêreldbekerbod vir 2023 nie geslaag het nie. Vier opeenvolgende probeerslae, vier opeenvolgende mislukkings. Waarmee gaan ons die Kerskous vul? Met mislukkings?